32000R2813
L 326/30
JURNALUL OFÍCIAL AL UNIUNII EUROPENE
REGULAMENTUL (CE) NR. 2813/2000 AL COMISIEI
din 21 decembrie 2000
de stabilire a normelor de aplicare a Regulamentului (CE) nr. 104/2000 al Consiliului cu privire la acordarea ajutorului pentru stocarea privată a anumitor produse pescărești
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 25 alineatul (6),
întrucât:
(1)
Regulamentul (CE) nr. 104/2000, care a abrogat Regulamentul (CEE) nr. 3759/92 al Consiliului (2) cu începere de la 1 ianuarie 2001, prevede acordarea pentru organizațiile de producători a unui ajutor destinat stocării private a produselor menționate în anexa II la Regulamentul (CE) nr. 104/2000. Aceste norme diferă de sistemul precedent prevăzut în Regulamentul (CEE) nr. 3759/92 și în Regulamentul (CE) nr. 1690/94 al Comisiei din 12 iulie 1994 de stabilire a normelor de aplicare a Regulamentului (CEE) nr. 3759/92 al Consiliului cu privire la ajutorul acordat stocării private a unor produse pescărești (3) datorită introducerii unui preț comunitar de vânzare. Pentru a ține cont de aceste modificări, este necesar să se înlocuiască Regulamentul (CE) nr. 1690/94.
(2)
Organizațiile de producători trebuie să contribuie la acoperirea cheltuielilor rezultate din punerea în aplicare a mecanismului de ajutor pentru stocarea privată; de aceea, valoarea ajutorului trebuie stabilită pe baza cheltuielilor tehnice și financiare reale aferente operațiunilor de stocare. Cheltuielile tehnice trebuie definite pe baza costurilor imediate contractate în cadrul mecanismului. Pentru a nu i se impune industriei exigențe prea dificile în materie de informare și pentru a se evita calculele anuale complexe, cheltuielile financiare trebuie să corespundă unei valori forfetare ajustate pe baza ratei dobânzii determinate conform articolului 5 din Regulamentul (CEE) nr. 1883/78 al Consiliului din 2 august 1978 privind regulile generale de finanțare a intervențiilor realizate de către Fondul European de Orientare și Garantare Agricolă, secțiunea Garantare (4), astfel cum a fost modificat ultima dată prin Regulamentul (CE) nr. 1259/96 (5).
(3)
În scopul garantării calității produselor și facilitării comercializării acestora pe piață, trebuie să se stabilească condițiile care trebuie îndeplinite de operațiunile care pot beneficia de ajutorul pentru stocarea privată, precum și condițiile de stocare și de readucere pe piață a produselor în cauză.
(4)
În scopul garantării condițiilor normale de concurență între organizațiile de producători care folosesc marja de toleranță prevăzută în Regulamentul (CE) nr. 104/2000, trebuie stabilite norme privind aplicarea acesteia care să fie compatibile cu alte mecanisme de intervenție. Trebuie, de aceea, să se aplice dispozițiile pertinente din Regulamentul (CE) nr. 2509/2000 al Comisiei din 15 noiembrie 2000 de stabilire a modalității de aplicare a Regulamentului (CE) nr. 104/2000 al Consiliului cu privire la acordarea compensației financiare pentru retragerea anumitor produse pescărești (6).
(5)
Pentru sporirea eficacității controalelor, beneficiarii ajutorului trebuie să păstreze registre ale stocurilor și trebuie să comunice aceste date statului membru. În scopul bunei gestionări a sistemului, este suficientă impunerea păstrării de registre ale stocurilor pe parcursul perioadelor minime de stocare.
(6)
Trebuie să se stabilească modalitățile de depunere a cererilor de vărsământ pentru ajutorul pentru stocare privată, precum și modalitățile de acordare a avansurilor și valoarea garanției aferente acestora.
(7)
Măsurile prevăzute în prezentul regulament sunt în conformitate cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
(1) Nivelul ajutorului pentru stocarea privată se stabilește înainte de începutul fiecărei campanii de pescuit, conform procedurii de la articolul 38 alineatul (2) din Regulamentul (CE) nr. 104/2000.
Ajutorul pentru stocarea privată este stabilit în funcție de greutatea unitară și se aplică greutății nete a produselor care figurează în anexa II la Regulamentul (CE) nr. 104/2000.
(2) Cuantumul ajutorului este calculat pe baza cheltuielilor tehnice și pe baza cheltuielilor financiare reale aferente operațiunilor indispensabile stocării produselor în cauză, constatate în Comunitate pe parcursul campaniei de pescuit precedente.
(3) Sunt considerate cheltuieli tehnice:
(a)
cheltuielile pentru energie;
(b)
cheltuielile cu personalul necesar stocării și scoaterii din stoc;
(c)
costul materialelor pentru ambalajul direct;
(d)
cheltuielile pentru transportul de la locul de descărcare la locul de stocare.
(4) Pentru anul 2001, cheltuielile financiare reprezintă o valoare forfetară de 10 EUR pe tonă. În consecință, valoarea forfetară va fi adaptată în fiecare an pe baza ratei dobânzii stabilite anual conform articolului 5 din Regulamentul (CEE) nr. 1883/78.
(5) Nivelul ajutorului pentru stocarea privată stabilit pentru campania de pescuit în cauză se aplică produselor a căror stocare a început în timpul acestei campanii, independent de momentul încheierii perioadei de stocare.
Articolul 2
(1) Produsele pot beneficia de ajutorul pentru stocarea privată numai dacă îndeplinesc condițiile privind stocarea și readucerea pe piață de la alineatele (2) și (3).
(2) Produsele sunt stocate pe parcursul unei perioade minime de cincisprezece zile, socotite de la data intrării în stoc.
Produsele sunt conservate în condiții care să nu le poată afecta calitatea. În acest scop, produsele trebuie stocate în instalații corespunzătoare în care temperatura de stocare să nu fie mai ridicată de -18 °C, fără a se aduce atingere dispozițiilor naționale sau normelor comerciale mai restrictive din statele membre.
Produsele sunt stocate în loturi omogene de cel puțin 5 tone sau de o tonă, în cazul creveților Penaeidae.
(3) Produsele sunt readuse pe piață în loturi omogene în privința speciei, conform dispozițiilor în vigoare în fiecare stat membru privind comercializarea produselor destinate consumului uman.
Articolul 3
Prevederile articolului 2 alineatele (1), (2) și (3) și ale articolului 3 din Regulamentul (CE) nr. 2509/2000 se aplică, mutatis mutandis, dispozițiilor privind ajutorul pentru stocarea privată de la articolul 25 din Regulamentul (CE) nr. 104/2000.
Articolul 4
(1) Statele membre instituie un sistem de control care permite garantarea faptului că produsele pentru care se solicită ajutorul pentru stocarea privată sunt îndreptățite la acest ajutor.
(2) În privința perioadei minime de stocare vizată la articolul 2 alineatul (2), organizațiile de producători asigură faptul că cei care beneficiază de ajutor păstrează un registru al stocurilor de produse pentru fiecare categorie introdusă în antrepozit.
(3) Organizația de producători comunică statului membru în cauză, în fiecare lună, data, specia, categoria și cantitatea de produse stocate.
Articolul 5
(1) Ajutorul pentru stocarea privată nu este vărsat organizației de producători în cauză decât după ce autoritatea competentă a statului membru în cauză constată că cantitățile pentru care se solicită ajutorul nu depășesc limita stabilită la articolul 25 alineatul (4) din Regulamentul (CE) nr. 104/2000 și că au fost stocate și readuse pe piață conform prevederilor prezentului regulament.
(2) Cererea de ajutor pentru stocarea privată este depusă de organizațiile de producători în cauză la autoritățile competente ale statului membru în termen de patru luni de la încheierea campaniei de pescuit în cauză.
(3) Autoritățile naționale achită ajutorul pentru stocarea privată în termen de trei luni de la primirea cererii complete de plată depuse de organizația de producători în cauză.
Articolul 6
La cererea organizației de producători în cauză, statul membru acordă un avans lunar din ajutorul pentru depozitarea privată pentru cantitățile pentru care se solicită un ajutor în cursul lunii respective, cu condiția ca organizația de producători să fi constituit o garanție egală cu 105 % din valoarea avansului.
Avansurile se calculează conform metodei prezentate în anexă.
Articolul 7
Se abrogă Regulamentul (CE) nr. 1690/94.
Articolul 8
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Se aplică de la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2000.